**NGAI GŨTUĨKA MŨNDŨ NA NJĨRA YA MARIA MŨTHERU**

Thĩiniĩ wa gĩthomo kĩa mbere tũrona atĩ kĩrathimo kĩa ma nĩkĩrĩa gĩũkĩte na rĩtwa rĩa Ngai. Nĩkĩo Ngai arera Musa afudithie Aroni na ciana ciake kũrathimanaga agĩtũmagĩra riĩtwa rĩake. Irathimo ici cĩtũmaga Ngai na ũhonokanio wake ũmenyeke thĩ yothe. Andũ othe makamũgoca na makamwĩtigĩra. Nacio ciratũkinyĩra kũhĩtũkĩra gũka kwa Jesũ na Njĩra ya Maria Mũtherũ. Jesũ nĩa tũrutĩte ũkomboinĩ wa watho agatũtua ciana cia Ngai. Na rĩu tũtirĩ Ngombo tũrĩ agai a kĩrĩa Ngai aigĩire ciana ciake. Na Ũhoro ũyũ nĩguo ũrarehera arĩithĩ gĩkeno kĩnene mona atĩ ũhoro ũrĩa maiguĩte noguo monete. Nake Maria Mũtheru akawĩciria mũno Ngoroinĩ kuona maũndũ marĩa mothe arĩirio nĩ mũraika nĩmahingĩte. Nĩtũkenagĩre Maria mũtheru nĩ gwĩtĩkĩra gũtuĩka nyina wa Jesũ mũkũri witũ.

**Ihoya: Nĩ wega mwathani nĩgũtũrathima na Jesũ kũhĩtũkĩra nda ya Maria mũtheru.**

**JESŨ ŨTHERI WA THĨ YOTHE**

Thĩiniĩ wa gĩthomo kĩa mbere tũrona mũnabi Isaiah akĩĩra ciana cia Ngai ciarahũke na gũkenga tondũ ũtheri wao nĩ ũkinyĩte. Ũtheri ũcio naguo nĩ Jesũ ũrĩa ũgatũma mabũrũri mothe mone ũtheri. Andũ anene na anini athamaki na anake oothe nĩ magooka ũtherinĩ ũcio. Jesũ nĩwe mũthamaki wa kĩhoto na nowe ũngĩteithia athĩni na arĩa mahinyĩrĩirio otaũrĩa tũrona thĩiniĩ wa thaburi. Thĩ cĩothe nĩikamũthathaiya na ĩrathimwo kũhĩtũkĩra wee. Paolo agatũririkania atĩ kũhĩtũkĩra Jesũ ayahundi na andũ a ndũrĩrĩ nĩ matuĩkĩte mwĩrĩ ũmwe thĩiniĩ wa Jesũ. Injiri nayo ĩratuonia ũnabi wa Isaia ũkĩhinga. Andũ a ndũrĩrĩ magĩũka gũthathaiya Jesũ na makamũrehera ĩndo cia goro. Onaithũĩ nĩtũĩnyĩtithanie nake nĩ tondũ nĩwe mũthamaki wa ma, thayũ na kĩhoto ũrĩa ũkĩte gũtũarĩrĩa ũtherĩ mũtũrĩreĩnĩ wĩtũ.

**Ihoya: Nĩtwagũthathaiya Jesũ owe ũtũarĩirĩe ũtheri mũtũrĩreinĩ wĩtũ.**

**JESŨ NĨWE MWARIMŨ WITŨ WA MBERE**

Thĩiniĩ wa gĩthomo kĩa mbere tũrerwo atĩ Ngai nĩarĩ tũheaga kĩrĩa gĩothe tũahoya tũarũmĩrĩra mawathi make na tweka maũndũ marĩa mamũkenagia. Naguo watho wake nĩ atĩ twĩtĩkie Jesũ na twĩtheme na anabi amaheni arĩa matetĩkĩtie atĩ Jesũ nĩokire na mwĩrĩ gũkũ thĩ. Thĩiniĩ wa injiri tũrona Jesũ akĩhingia ũnabi wa mũnabi Isaiah arĩwe ũtherĩ wa andũ ake. Nĩaranĩrrĩra ũthamakĩ wa matuinĩ na agathiĩ na mbere kũhujia injiri ya ũthamaki wa Ngaĩ. Jesũ nĩ arahonia andũ mĩrimũ ngũrani ngũrani. Nĩtũĩtĩkĩei Jesũ natũĩkage maũndũ marĩa makenagia Ngai nĩgetha kĩrĩa gĩothe tũahoya tũkĩonage. Na tũĩtheme na anabi a maheni arĩa matetĩkĩtie Jesũ.

**Ihoya: Nĩ wega Ngai nĩgũtũhe mũrũguo Jesũ, iguaga mahoya maĩtũ thĩiniĩ wa riĩtwa rĩake itheru.**

**NGAI NĨ WENDO**

Thĩiniĩ wa gĩthomo kĩa mbere, mũthure John aratũririkania atĩ twendanage tondũ Ngaĩ nĩ wendo. Mũndũ ũrĩa ũtendanaga ũcio ndoĩ Ngai na wendo wa Ngai ndũrĩ thĩiniĩ wake. Ũguo, nĩ tondũ ti ithũĩ tũendire Ngai no nĩwe wa twendire mbere. Kwa ũguo mũndũ ũrĩa wĩtĩkĩrĩte wendo ũyũ wa Ngai nĩendaga andũ arĩa angĩ. Thĩiniĩ wa injiri tũrona Jesũ akĩonania wendo wake na akaiguĩra andũ tha oona mahana ta Ng’ondu itarĩ mũrĩithi. Jesũ nĩaronania wendo wake na kũmahe mĩgate. Tũĩrute thĩiniĩ wa mathomo maya atĩ wendo nĩ ũiguanagĩra tha na ũgateithia andũ arĩa angĩ. Ona ithuĩ tũmenye atĩ wĩra wĩtũ to kũhujia tu na kanua no nĩ gũĩka ciĩĩko cia wendo, gũteithĩrĩria arĩa mena mathĩna ngũrani.

**Ihoya: Ngai he wendo ũrĩa wa ma.**

**WENDO NĨ ŨHOTAGA GUOYA**

Thĩiniĩ wa gĩthomo kĩa mbere tũrona atĩ kuona Ngaĩ nĩatwendĩre rĩ, twagĩrĩirwo nĩ kũendanaga tũrĩ ta ciana cia Ngai. Wendo ũyũ umanaga na kũmenya atĩ kũhĩtũkĩra Jesũ nĩ tũehereirio ituĩro nĩũndũ wa mehia maitũ. Ũhoro ũyũ nĩguo weheragia guoya thĩiniĩ wa Ngoro ciitũ kũona nĩtũendetwo nĩ Ngai. Jesũ kũgera igũrũ rĩa maaĩ nĩ kũonanania atĩ ena hinya ĩgũrũ rĩa ũmbi wothe. Na ũguo maũndũ marĩa mothe tũngĩcemania namo Jesũ nĩegũtũteithia tondũ nĩatwendete. Tũtigetigĩre ta ũrĩa andũ arĩa matoĩ wendo wa Ngai metĩgagĩra gũtuĩrwo na kũherithio. Rekeĩ tũhorohie ngoro ciitũ tũĩtĩkĩre wendo wa Ngaĩ na nĩegũtũguũrĩria maũndũ maingĩ na manene.

**Ihoya: Ngai Ndeithia gũkorũo na ngoro horohu ya gwĩtĩkĩra wendo waku.**

**KŨENDA NGAI NĨ KŨENDA JESŨ NA ANDŨ**

Thĩiniĩ wa gĩthomo kĩa mbere tũrerwo atĩ tũngĩuga nĩ tũendete Ngai ũrĩa tũtonaga, na tũtiendete andũ arĩa tuonaga o mũthenya nĩ kũhenania tũrahenania. Angĩkorũo nĩtwĩtĩkĩtie Jesũ nĩwe Kristo twĩ ciana cia Ngai. Na kwa ũguo angĩkorwo nĩtwendete Ngai nĩtũbataire kũenda andũ ake. Thĩiniĩ wa injiri tũrona Jesũ agĩĩthoma maandĩko marĩa mandĩkĩtũo nĩ mũnabi Isaia. Marĩa maronania atĩ nĩwe mwamũre nĩũndũ wa kũreehe uhoro ũrĩa mwega kũrĩ andũ arĩa athĩĩni, kũhunjĩria arĩa mooheetwo marekererio, ũhoro wa atumuumu gũcooka kuona, na kũohorithia arĩa mahinyĩrĩirio ohamwe na kwaanĩrĩra atĩ ihinda nĩikinyu rĩa Mwathani kũhonokia andũ aake. Maũndũ maya moothe nĩ ikĩro cĩa wendo ũrĩa Ngaĩ atũendete naguo. Onaithuĩ rĩ kuona Jesũ aikaraga thĩiniĩ wĩtũ na njĩra ya roho mũtherũ, nĩtũrĩ na mũrigo wa gũĩkĩra andũ ciĩko cĩa wendo.

**Ihoya: Ngaĩ jihũria na wendo waku nyendage andũ aku na kũmekĩra maũndũ mega**

**KŨHOTANA KŨRĨA KWA MA**

Thĩiniĩ wa gĩthomo kĩa mbere tũrona atĩ mũndũ ũrĩa ũngĩhota kũhoota thĩ no ũrĩa wĩtĩkĩtie Jesũ. Atĩ kũhĩtũkĩra Jesũ nĩtũgĩĩte na ũtũũro wa tene na tene otaũrĩa Ngai arĩkĩtie kũheana ũira. Naguo ũtũro ũyũ wĩthĩiniĩ wa Jesũ Kristo. Thĩiniĩ wa injiri tũrona Jesũ akĩhonia mũndũ warĩ na mũrimũ wa Ngothi, na akamũhe ũgima wa mwĩrĩ. Na Ngumo ya Jesũ ĩgĩthiĩ na mbere na akĩhunjia kũndũ kũingĩ na akĩhonia andũ aingĩ. Mĩrimũ na mathĩna maingĩ nĩmarĩtũkoraga tũrĩ gũkũ thĩ. No ĩthuĩ arĩa tũĩtĩkĩtĩe Jesũ tũmenyage atĩ tũĩna ũtũũro wa tene na tene. Atĩ mũtũrĩre wĩtũ ona waritũha Jesũ nĩatũigĩire kĩhurũko gĩtathiraga matuinĩ, kũrĩa gũtarĩ mĩrimũ na mĩtangĩko tayagũkũ thĩ. Na kũu nĩkuo kũhotana kũrĩa kwa ma.

**Ihoya: Mwathani tũheage hinya wa k**ũ**mĩrĩria maũndũ ma gũkũ thĩ thĩiniĩ wa r**ĩ**twa r**ĩ**a mũrũguo Jesũ.**

**KŨMENYA NGAĨ ŨRĨA WAMA**

Thĩiniĩ wa gĩthomo kĩa mbere Mũthure Johana nĩ aratũmĩrĩria ũhoroinĩ wa mahoya maitũ. Atĩ tondũ nĩ tũĩĩ Ngai mahoya maitũ nĩ maĩgũagwo na magacokĩo. Aratũria atĩ tũhoyagĩre arĩa mekĩte wĩhia ũtarĩ wa kũrehe gĩkuũ nĩgetha Ngai amahe muoyo. Tondũ wĩhia ũrĩa ũkoniĩ maũndũ mena ũritũ mũnene na marĩa mũndũ ekĩte akĩendaga na akĩmenyaga wega, nĩguo ũrehage gĩkuũ. Kwa ũguo mũndũ no oibũrire na ahoye Ngai ũrekero we mwene. Tũgĩe na ũmĩrĩru tondũ tũrĩ a Ngaĩ ũrĩa wama, na tũĩtheme na mũcukani na ngai cia mĩhianano. Johana we mwene arera arutwo ake matikamuone wee tarĩ we Messĩah no akamonereria kũrĩ Jesũ. Ngai cia mĩhianano nĩ nyingĩ mahindainĩ maĩtũ, ta mbeca ona andũ. No citũmaga tũage ũũmĩrĩru na tũtuĩke thũ cĩa Ngaĩ ũrĩa wa ma. Rekei tũĩke ta Johana, tũerekerie andũ kũrĩ Ngai ũrĩa wa ma.

**Ihoya: Mwathani tũteithie gũgũĩtĩkia we wiki Ngai wa ma na ũtũeheranĩe na mehia.**

**MŨGAMBO WA GWATHĨKA**

Thĩiniĩ wa gĩthomo kĩa mbere mũnabi Isaia araria ũhoro wa mũgambo werũinĩ. Mũgambo ũyũ ũrera andũ maharĩrĩrie njĩra ya Mwathani ũrĩa ũroka. Mũgambo ũyũ nĩ mũgambo wa Johana mũbatithania akĩĩra andũ merire ta rĩyo njĩra ya kũhaarĩrĩria ngoro cĩao kwamũkĩra krĩsto. Thĩiniĩ wa gĩthomo gĩa kerĩ tũretũo gwathĩkĩra Ngai ũrĩa ũtũkũrĩte kuuma mehĩainĩ na atongoria arĩa Ngai aĩgĩte matũtongoragĩe. Nake Jesũ nĩgũtũonereria aratuonererĩa wathĩki, we mũene agĩthiĩ kũbatithĩo nĩ Johana. Na roho mũtheru hamwe na Ngai ithe magekĩra ũhoro ũcio mũkonde. Ũmũthĩ tũraririkanĩo ũhoro wa kwĩrira mehĩa na gwĩtĩkia Jesũ kristũ ni getha tũtherĩo na njĩra ya kũbatathio. Nawona tũeka ũguo Ngai nĩarĩtũrutagĩra ũira ta ciana cĩake irĩa endete.

**Ihoya: Mwathani tũteithagie gwathĩkaga maũndũinĩ mothe.**

**MŨGAMBO WA GWATHĨKA**

Thĩiniĩ wa gĩthomo kĩa mbere mũnabi Isaia araria ũhoro wa mũgambo werũinĩ. Mũgambo ũyũ ũrera andũ maharĩrĩrie njĩra ya Mwathani ũrĩa ũroka. Mũgambo ũyũ nĩ mũgambo wa Johana mũbatithania akĩĩra andũ merire ta rĩyo njĩra ya kũhaarĩrĩria ngoro cĩao kwamũkĩra krĩsto. Thĩiniĩ wa gĩthomo gĩa kerĩ tũretũo gwathĩkĩra Ngai ũrĩa ũtũkũrĩte kuuma mehĩainĩ na atongoria arĩa Ngai aĩgĩte matũtongoragĩe. Nake Jesũ nĩgũtũonereria aratuonererĩa wathĩki, we mũene agĩthiĩ kũbatithĩo nĩ Johana. Na roho mũtheru hamwe na Ngai ithe magekĩra ũhoro ũcio mũkonde. Ũmũthĩ tũraririkanĩo ũhoro wa kwĩrira mehĩa na gwĩtĩkia Jesũ kristũ ni getha tũtherĩo na njĩra ya kũbatathio. Nawona tũeka ũguo Ngai nĩarĩtũrutagĩra ũira ta ciana cĩake irĩa endete.

**Ihoya: Mwathani tũteithagie gwathĩkaga maũndũinĩ mothe.**